Gylfi Þór Sigurðsson var fyrirliði Everton þegar liðið vann virkilega mikilvægan sigur á Southampton í ensku úrvalsdeildinni í dag . Mikil pressa var á Marco Silva , stjóra Everton , fyrir leikinn enda gengi liðsins verið afleitt í upphafi móts . Everton hefur hins vegar líka lent í áföllum , til að mynda þegar Andre Gomes fótbrotnaði á dögunum . Silva tileinkaði Gomes sigurinn í dag sem og öðrum meiddum miðjumanni . „ Við tileinkum Andre Gomes þennan sigur en ekki bara honum heldur líka Jean-Philippe Gbamin . Þeir hafa þurft að gangast undir aðgerðir vegna meiðsla sem þeir hafa hlotið á tímabilinu . Þeir eru með okkur í huganum , “ sagði Silva . Gbamin var fenginn til Everton í sumar og var ætlað að fylla skarð Idrissa Gueye sem fór til PSG en meiddist í sínum öðrum leik fyrir félagið .